
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2024 ԹՎԱԿԱՆԻ ԱՊՐԻԼԻ 4-Ի N 479-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

	
1. ՀՀ արդարադատության նախարարություն
	14.04.2026 թ.

	
	N 10.1.3/18540-2026 գրություն

	       Ի պատասխան Ձեր՝ 2026 թվականի ապրիլի 9-ի թիվ ԱԹ/ԱԿ-2-1/12858-2026 գրության՝ հայտնում ենք, որ Արդարադատության նախարարությունն ուսումնասիրել է «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Կառավարության որոշման նախագիծը (այսուհետ՝ Նախագիծ), որի վերաբերյալ իր իրավասությունների շրջանակում առաջարկություններ և դիտարկումներ չունի։
    Միաժամանակ, հայտնում ենք, որ Նախագիծը «Նորմատիվ իրավական ակտերի մասին» օրենքի 6-րդ հոդվածով նախատեսված կարգով պետական-իրավական փորձաքննության ներկայացնելու դեպքում Արդարադատության նախարարության իրավական ակտերի փորձաքննության գործակալության կողմից դրա վերաբերյալ կտրամադրվի փորձագիտական եզրակացություն։
	Ընդունվել է ի գիտություն:

	2.ՀՀ ներքին գործերի նախարարություն
	16.04.2026 թ.

	
	N 43/6/107808-26 գրություն

	Ի պատասխան Ձեր՝ 09․04․2026թ․ թիվ ԱԹ/ԱԿ-2-1/12858-2026 գրության՝ ՀՀ ներքին գործերի նախարարությունում ուսումնասիրվել է «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը, որի վերաբերյալ առաջարկություններ և առարկություններ չկան։
	Ընդունվել է ի գիտություն: 

	3. ՀՀ կրթության, գիտության, մշակույթի և սպորտի նախարարություն
	20.04.2026 թ.

	
	N 01/18.2/12858-2026 գրություն

	Կրթության, գիտության, մշակույթի և սպորտի նախարարությունը  «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում է հետևյալը.
2025 թվականի նոյեմբերի 29-ին ուժի մեջ է մտել «Երեխայի իրավունքների և երեխայի պաշտպանության համակարգի մասին» օրենքը, որի 31-րդ հոդվածի 7-րդ մասի համաձայն՝ նույն օրենքն ուժի մեջ մտնելու օրվանից ուժը կորցրած է ճանաչվել «Երեխայի իրավունքների մասին» 1996 թվականի մայիսի 29-ի ՀՕ-59 օրենքը:
Հաշվի առնելով վերոգրյալը՝ անհրաժեշտ է վերանայել Նախագծի լիազորող նորմը:
	Չի ընդունվել: 
Նոր լիազորող նորմն արդեն իսկ ամրագրված է:
Նախագծի 1-ին կետի 2-րդ ենթակետով սահմանվում է, որ նախաբանում «իրավունքների» բառից հետո լրացնել «և երեխայի պաշտպանության համակարգի» բառերը, իսկ «9» թիվը փոխարինել «7» թվով: Այս լրացումն ու փոփոխությունն ուղղված են նրան, որ կառավարության որոշմամբ նշվում է նոր լիազորող նորմը: Եվ լիազորող նորմն ունի հետևյալ տեսքը՝ «Երեխայի իրավունքների և երեխայի պաշտպանության համակարգի մասին» Հայաստանի Հանրապետության օրենքի 7-րդ հոդվածի 5-րդ մաս:

	4. ՀՀ ֆինանսների նախարարություն

	27.04.2026 թ․

	
	N 01/34-2/10400-2026 գրություն

	Ձեր 09.04.2026թ. N ԱԹ/ԱԿ-2-1/12858-2026 գրությամբ ներկայացված՝ «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
Ներկայացված Նախագծով առաջարկվում է արդիականացնել բռնության ենթարկված երեխաների հայտնաբերման ու ուղղորդման մեխանիզմները, ներդնել բնաիրային օգնության տրամադրման գործընթացը (սնունդ, հագուստ, դեղորայք և այլն)՝ երեխայի կենսական կարիքների անհապաղ բավարարման նպատակով, ինչպես նաև ապահովել տեղեկատվության փոխանակումը տեղեկատվական համակարգի միջոցով: Ըստ կից ներկայացված հիմնավորման՝ Նախագծի ընդունման դեպքում լրացուցիչ ֆինանսական միջոցների անհրաժեշտություն չկա։
Այս համատեքստում խնդրում ենք Նախագծի հիմնավորմամբ հստակեցնել՝ արդյոք առկա ծրագրային ապահովումը բավարար է նախատեսվող փոփոխությունների իրականացման համար, թե անհրաժեշտ է լինելու լրացուցիչ ֆինանսական միջոցների ներգրավման՝ նոր համակարգերի մշակման կամ գործողների արդիականացման նպատակով։
Միաժամանակ, հաշվի առնելով բնաիրային օգնության տրամադրման նոր գործառույթը՝ առաջարկում ենք Նախագծում ամրագրել վերջինիս իրականացման մեխանիզմները, ինչպես նաև հիմնավորմամբ ներկայացնել համապատասխան ֆինանսական գնահատականն ու ֆինանսավորման աղբյուրները: 
	Ընդունվել է մասնակի:
Աջակցության այդ տեսակն առհասարակ հանվել է և բնաիրային օգնություն չի տրամադրվում, հետևաբար հաշվարկի կարիք չկա:
Երեխաների պաշտպանսւթյան համակարգի համատեքստում տեղեկատվական համակարգի ներդրման գործընթացն իրականացվում է ՀՀ վարչապետի 2025 թվականի փետրվարի 10-ի «Երեխայի իրավունքների և երեխայի պաշտպանության համակարգի մասին» 2025 թվականի հոկտեմբերի 22-ի ՀՕ-364-Ն և «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» 2025 թվականի հոկտեմբերի 22-ի ՀՕ-363-Ն օրենքների կիրարկումն ապահովող միջոցառումների ցանկը և ժամանակացույցը հաստատելու մասին» N101-Ա որոշման համաձայն, իսկ ֆինանսական հաշվարկը կներկայացվի համապատասխան ակտերի մշակման դեպքում՝ մասնավորապես, որ ֆինանսավորումը ներառվել է «Նորք»  տեխնոլոգիաների կենտրոն հիմնադրամի կողմից 2027-2029թթ ՄԺԾԾ հայտով ներկայացված բյուջեի հայտում։

	5. ՀՀ էկոնոմիկայի նախարարություն
	18.04.2026 թ.

	
	N 01/9480-2026 գրություն

	Ի պատասխան Ձեր՝ սույն թվականի ապրիլի 9-ի NԱԹ/ԱԿ-2-1/12858-2026 գրության՝ «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Կառավարության որոշման նախագծի վերաբերյալ հայտնում ենք հետևյալը․
1․ Նախագծի 1-ին կետի 11-րդ ենթակետի 3․4 պարբերությամբ նախատեսված մանկական հոգեբանի մասնակցության վերաբերյալ առաջարկվում է սահմանել հոգեբանի ներգրավումը ոչ միայն հարցման փուլում, այլև հետագա վերականգնման գործընթացում՝ ապահովելով առավել երկարաժամկետ և շարունակական հոգեբանական աջակցություն։
	




1. Ընդունվել է ի գիտություն:
Երեխաների մասնակցությամբ ցանկացած գործողություն, որի ընթացքում ենթադրում է, որ երեխան կարծիք է արտահայտելու, պարտավորեցնում է մանկական հոգեբանի կամ սոցիալական աշխատողի մասնակցություն՝ համաձայն ՀՀ ընտանեկան օրենսգրքի 44-րդ հոդվածի: Իսկ շարունակական ծրագրերի իրականացման համար դա իրականացվում է պետության ենթարակությամբ կամ պատվիրակման շրջանակներում՝ ապահովվելով նույն պայմանները:

	2․ Նույն կետի 13-րդ ենթակետի 5-րդ պարբերությունում կիրառված «բռնության փաստի արձանագրում» ձևակերպումը իրավական տեսանկյունից խնդրահարույց է, քանի որ այն կարող է ընկալվել որպես փաստի իրավական հաստատում, ինչը դուրս է սոցիալական աշխատողի լիազորությունների շրջանակից։ Առաջարկվում է կիրառել առավել չեզոք և գործառութային բնույթ կրող ձևակերպումներ, մասնավորապես՝ «բռնության վերաբերյալ տեղեկության գրանցում» կամ «դեպքի գրանցում»։
	2. Ընդունվել է:


	3․ 13-րդ ենթակետի 5-րդ և 6-րդ պարբերություններում օգտագործված «վտանգ սպառնացող իրավիճակ» և «երեխայի լավագույն շահ» հասկացությունները նախագծով սահմանված չեն, ինչը կարող է հանգեցնել դրանց տարաբնույթ մեկնաբանությունների։ Առաջարկվում է սույն կարգում հստակ սահմանել տվյալ հասկացությունները կամ կատարել հղում համապատասխան իրավական ակտին։
	3. Ընդունվել է ի գիտություն:
Հասկացությունը տրված է ՀՀ ընտանեկան օրենսգրքի 1-ին հոդվածի 7-րդ մասում, իսկ դրա մեկնաբանությունն ու կիրառկումն ապահովվելու է ենթաօրենսդրական ակտերով, որոնք ընդունվելու են «Երեխայի իրավունքների և երեխայի պաշտպանության մասին» օրենքի հիման վրա ՝ մինչև 2027 թվականը:
«Վտանգ սպառնացող իրավիճակ»-ը հասկացությունը քննարկվում է ՀՀ քրեական օրենսգրքի 182-րդ հոդվածի համատեքստում և իրավակիրառ պրակտիկան այդ իրավիճակները մեկնաբանում է: Առավել ևս, որ խոսքը բացառապես կյանքին և առողջությանը վտանգ սպառնալու մասին է:

	4․ Նպատակահարմար է նախագծում առավել հստակ ամրագրել պատասխանատվության մեխանիզմները՝ սահմանելով ժամկետների խախտման, ինչպես նաև բռնության վերաբերյալ տեղեկությունը չփոխանցելու կամ ոչ պատշաճ փոխանցելու իրավական հետևանքները, կամ կատարելով հղում համապատասխան իրավական նորմերին:
	4. Չի ընդունվել:
Պատասխանատվության սահմանումը դուրս է քննարկվող Նախագծի կարգավորման առարկայից, և բացի այդ պատասխանատվությունը չի կարող նախատեսվել ՀՀ կառավարության որոշմամբ, այն նախատեսվում է օրենքներով: Ավելին, քանի որ բռնության դեմ պայքարում ներգրավված են կա՛մ մասնագետներ, կա՛մ հանրային ծառայողներ, նրանց համար արդեն իսկ նախատեսված է պատասխանատվություն պարտականությունները չկատարելու կամ ոչ պատշաճ կատարելու համար թե՛ Վարչական իրավախախտումների վերաբերյալ օրենքսգրքով, թե՛ ՀՀ քրեական օրենսգրքով, թե՛ ՀՀ աշխատանքային օրենսգրքով և այլն:  

	6. ՀՀ տարածքային կառավարման և ենթակառուցվածքների նախարարություն

	20.04.2026 թ․

	
	N ԴԽ/15.4/15427-2026 գրություն

	«Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագիծը քննարկվել է ՀՀ մարզպետների աշխատակազմերի և Երևանի քաղաքապետարանի հետ։ 
	Քննարկման արդյունքում հայտնում ենք, որ վերոնշյալ նախագծի վերաբերյալ առաջարկություններ և դիտողություններ չկան։
Միաժամանակ հայտնում ենք, որ Երևանի քաղաքապետարանի առաջարկությունները Ձեզ լրացուցիչ կներկայացվեն ստանալուց և ամփոփելուց հետո։ 
	Ընդունվել է ի գիտություն:

	6.1 Երևանի քաղաքապետարան

	23.04.2026 թ․

	
	N ԴԽ/15.4/16070-2026 գրություն

	Ի պատասխան Ձեր՝ 2026 թվականի ապրիլի 9-ի N ԴԽ/15.4/13900-2026 գրության՝ «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը. 
1. «Երեխայի իրավունքների և երեխայի պաշտպանության համակարգի մասին» օրենքի 28-րդ հոդվածի 14-րդ մասի համաձայն՝ երեխայի պաշտպանության ոլորտում համայնքի ղեկավարն իր լիազորություններն իրականացնում է մասնագիտացված սոցիալական աշխատողների միջոցով։ Միաժամանակ, նույն օրենքի 31-րդ հոդվածի 5-րդ մասի համաձայն՝ 28-րդ հոդվածի 1-ին և 2-րդ մասերը, ինչպես նաև 4-րդ մասի 2-4-րդ, 6-19-րդ, 21-րդ, 23-րդ, 25-րդ և 26-րդ կետերն ուժի մեջ են մտնում 2028 թվականի հունվարի 1-ից Արարատի մարզում, իսկ 2029 թվականի հունվարի 1-ից՝ Հայաստանի Հանրապետության ամբողջ տարածքում։ Այս համատեքստում, հաշվի առնելով, որ նախագծով մասնագիտացված սոցիալական աշխատողներին վերապահված են որոշակի լիազորություններ, մինչև 2029 թվականը նախագծի գործողության մեջ դնելը խնդրահարույց է և այդ մասով ենթակա է վերանայման:
	




1. Ընդունվել է:

	2. ՀՀ կառավարության 2025 թվականի նոյեմբերի 14-ի N 1613-Ն որոշման 6-րդ կետի համաձայն՝ երեխայի և ընտանիքի աջակցության կենտրոնը, ընդհանուր տիպի և մասնագիտացված հաստատությունների հետ միասին, հանդիսանում է բնակչության սոցիալական պաշտպանության հաստատություն։ Հաշվի առնելով վերոգրյալը՝ առաջարկվում է նախագծի բոլոր այն դրույթներում, որտեղ գործածվում է «երեխայի և ընտանիքի աջակցության կենտրոն» ձևակերպումը, այն փոխարինել «բնակչության սոցիալական պաշտպանության հաստատություն» ձևակերպմամբ՝ չբացառելով այն դեպքերը, երբ բռնության ենթարկված երեխան կարող է տեղավորվել ընդհանուր տիպի կամ մասնագիտացված հաստատությունում։
	2. Չի ընդունվել: 
Նախագծի շրջանակում հատուկ է շեշտվել բնակչության սոցիալական պաշտպանության հաստատության միայն մեկ տեսակը, և Նախագծում ներկայացված կարգավորումները հաստատության այլ տեսակներին չեն վերաբերի:

	3. Նախագծի 1-ին կետի 11-րդ ենթակետով նախատեսվող 1.1 գլխի կարգավորումներում առկա է անհամապատասխանություն, քանի որ տեղեկատվական համակարգի առկայությունը մի դեպքում նշվում է որպես ոչ պարտադիր, այլ դեպքերում՝ պարտադիր հանգամանք։
	3.Ընդունվել է: 
Նախագծով առաջարկվող 3.7 կետում կատարվել է համապատասխան փոփոխություն:

	4. Նույն գլխի 3.6 կետի շրջանակում անհրաժեշտ է նաև անդրադառնալ գործընթացի կազմակերպմանը ոչ աշխատանքային օրերին։
	4. Չի ընդունվել: 
Ոստիկանության կողմից 3 ժամվա ընթացքում տեղեկատվության փոխանցումը պարտադիր է, իսկ հետագա աշխատանքները մասնագիտացված սոցիալական աշխատողը պետք է կազմակերպի՝ հաշվի առնելով դեպքի առանձնահատկություններն ու հրատապությունը:

	5. Նույն գլխի 3.2 կետում նախատեսված է, որ բռնության ենթարկված երեխայի հայտնաբերումը ներառում է նաև ԽՀՄ ուղղորդելը՝ մասնագիտացված սոցիալական աշխատողի կողմից երեխայի կարիքների գնահատում կատարելու, ինչպես նաև պաշտպանության նպատակով: Միևնույն ժամանակ, Նախագծի 1-ին կետի 19-րդ ենթակետով նոր խմբագրությամբ շարադրվող 17-րդ կետում սահմանված է, որ երեխայի կարիքների գնահատումն իրականացվում է երեխայի գտնվելու վայրի Միասնական սոցիալական ծառայության տարածքային կենտրոնի կողմից։ Վերոնշյալ կարգավորումների միջև առկա է անհամապատասխանություն, որն անհրաժեշտ է պարզաբանել։
	5.Ընդունվել է: 
17-րդ կետում վրիպակը շտկվել է:

	7. Նախագծի 1-ին կետի 13-րդ ենթակետում օգտագործված «երեխայի լավագույն շահերի կարիքների գնահատում» ձևակերպումը հստակ չէ և ենթակա է վերանայման։
	7. (ըստ առաջարկի համարակալման) Ընդունվել է:
«շահերի» բառից հետո լրացվել է «,» կետադրական նշանը:

	8. Նախագծով Հավելված N 1-ի 7-րդ կետը շարադրվում է նոր խմբագրությամբ, որտեղ նշված չէ, որ բռնության ենթարկված երեխայի մասին տեղեկությունը ոստիկանությունից կամ ԽՀՄ-ից փոխանցվում է այլ մարմիններին կամ կազմակերպություններին երեխայի ծնողի կամ այլ օրինական ներկայացուցչի գրավոր համաձայնության դեպքում, մինչդեռ Հայաստանի Հանրապետության կառավարության 2024 թվականի ապրիլի 4-ի N 479-Ն որոշման Հավելված N 1-ի 9-րդ կետում նշված է 7-րդ կետում նշված համաձայնության չպահանջվելու դեպքերը, իսկ Նախագծում դրան անդրադարձ չկա:
	8. (ըստ առաջարկի համարակալման) Ընդունվել է ի գիտություն: 
«Երեխայի իրավունքների և երեխայի պաշտպանության համակարգի մասին» օրենքի 7-րդ հոդվածի 4-րդ մասի համաձայն՝ երեխայի նկատմամբ բռնության դեպքին առնչվող պետական և տեղական ինքնակառավարման մարմինները, դրանց կազմակերպությունները կամ դրանց պաշտոնատար անձինք, ինչպես նաև բժշկական, ուսումնական, մարզական կամ խնամք տրամադրող հաստատությունները կամ ընտանեկան միջավայրին մոտ տներում խնամք տրամադրող կազմակերպությունները, անկախ ծառայություն մատուցողի սեփականության ձևից, կազմակերպաիրավական տեսակից և ֆինանսավորման աղբյուրից, պարտավոր են երեխայի նկատմամբ բռնության դեպքի մասին տեղեկատվությունն անհապաղ, բայց ոչ ուշ, քան 12 ժամվա ընթացքում փոխանցել Հայաստանի Հանրապետության ներքին գործերի նախարարության ոստիկանություն: Քանի որ օրենքով պարտականություն է դրված վերը նշված մարմինների ու կազմակերպությունների վրա ու տեղեկությունը փոխանցելու համար ծնողի համաձայնությունը պարտադիր չէ, հետևաբար տեղեկությունը փոխանցվելու է բոլոր դեպքերում: Ելնելով  այդ հանգամանքից որոշման վկայակոչված 9-րդ կետն ուժը կորցրած է ճանաչվելու:

	7. ՀՀ մարդու իրավունքների պաշտպանի գրասենյակ
	14.05.2026 թ․

	
	N  01/13.3/2260-2026 գրություն

	«Հայաստանի Հանրապետության կառավարության 2024 թվականի ապրիլի 4-ի N479-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման (այսուհետ՝ նաև Որոշում) մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ նաև Նախագիծ) վերաբերյալ ՀՀ մարդու իրավունքների պաշտպանի աշխատակազմի նկատառումները հանգում են հետևյալին․
1. Երեխայի նկատմամբ բռնության դեպքերի բացահայտման, կանխարգելման և արձագանքման տեսանկյունից խիստ կարևոր է, որ երեխայի ուղղորդման գործընթացում ներգրավված մարմիններն ու կազմակերպություններն ունենան միասնական մոտեցման սկզբունքով մշակված և միմյանց հետ փոխգործելի բռնության դեպքերի բացահայտման, կանխարգելման և արձագանքման ներքին մեխանիզմներ։ 
Հաշվի առնելով վերոգրյալը՝ առաջարկում ենք Նախագծում նախատեսել կարգավորում, որը երեխայի ուղղորդման գործընթացում ներգրավված մարմիններին ու կազմակերպություններին հնարավորություն կտա հետագայում մշակել և ներդնել միասնական մոտեցման սկզբունքով մշակված և միմյանց հետ փոխգործելի բռնության դեպքերի բացահայտման, կանխարգելման և արձագանքման ներքին մեխանիզմներ։ 
	






1.Ընդունվել է ի գիտություն: 
Կառավարության որոշմամբ լիազորող նորմ չի նախատեսվում, սակայն Նախագծով սահմանված լիազորությունների իրականացումը չի բացառում լոկալ ակտի ընդունումը: Մասնավորապես, «Երեխայի իրավունքների և երեխայի պաշտպանության համակարգի մասին» օրենքի 7-րդ հոդվածի 6-րդ մասի համաձայն՝ պետական և տեղական ինքնակառավարման մարմիններն ու դրանց կազմակերպությունները ձեռնարկում են արձագանքող և կանխարգելիչ միջոցառումներ երեխայի նկատմամբ բռնության արգելքի կիրառումն ապահովելու նպատակով, այդ թվում՝ իրավական ակտեր ընդունելու, դրական ծնողավարմանն աջակցելու, երեխաների դաստիարակման ոչ բռնի եղանակների խրախուսման ծրագրեր իրականացնելու, իրազեկելու, ինչպես նաև երեխաների հետ աշխատող մասնագետներին վերապատրաստելու միջոցներով:

	2. Երեխայի նկատմամբ բռնության դեպքերի բացահայտման, կանխարգելման և արձագանքման տեսանկյունից խիստ կարևոր է անհրաժեշտության դեպքում ապահովել համապատասխան մասնագիտական խմբի, օրինակ՝ երեխայի պաշտպանության բազմամասնագիտական խորհրդի, ներգրավվածությունը այդ գործընթացներում։ 
Մինչդեռ՝ Նախագծով նախատեսված չեն այն դեպքերն ու կարգը, որոնց պարագայում պետք է ապահովվի բազմամասնագիտական թիմի ներգրավումը։
Հաշվի առնելով վերոգրյալը՝ առաջարկում ենք քննարկման առարկա դարձնել Նախագծում երեխայի նկատմամբ բռնության դեպքերի բացահայտման, կանխարգելման և արձագանքման գործընթացում բազմամասնագիտական թիմի ներգրավման դեպքերի ու կարգի նախատեսման հարցը։  
	2.Ընդունվել է: 


	3. Նախագծով նախատեսվում է, որ բռնության ենթարկված երեխայի հայտնաբերումն ու ուղղորդումը ներառում է, ի թիվս այլնի, բռնության ենթարկված երեխայի կարիքների գնահատում, բռնության ենթարկված երեխայի կամ դեպքի մասին տեղեկության փոխանցում տեղեկատվական համակարգով, անհրաժեշտության դեպքում՝ բռնության ենթարկված երեխայի տեղափոխում խնամատար ընտանիք կամ երեխայի և ընտանիքի աջակցության կենտրոն կամ ուղղորդում երեխաների խնամքի ցերեկային կենտրոն։ 
Նշված կարգավորման առնչությամբ հարկ է փաստել, որ դրանում ընդգրկված չեն բոլոր այլընտրանքային խնամքի տեսակները, օրինակ՝ խնամակալությունը, հոգաբարձությունը և այլն։ Ուստի, առաջարկում ենք վերաձևակերպել կարգավորումը՝ որդեգրելով առավել համապարփակ մոտեցում։
Բացի այդ, Նախագծով սահմանված չեն բռնության ենթարկված երեխայի կարիքների գնահատման կոնկրետ չափանիշները, վերոնշյալ գործողությունների իրականացման ընթացակարգերը և դրանց համապատասխան ժամկետները, ինչն անհրաժեշտ է հստակեցնել։ 
	3.Ընդունվել է ի գիտություն:
Նախագծում նշվել են խնամքի կազմակերպման հրատապությունն ապահովող ձևերը, իսկ խնամքի մյուս ձևերը կկազմակերպվեն ընդհանուր կարգով, ինչն այս նախագծի կարգավորման առարկայից դուրս է: Այս նախագծի կարգավորման առարկայից դուրս են նաև բռնության ենթարկված երեխայի կարիքների գնահատման կոնկրետ չափանիշները, վերոնշյալ գործողությունների իրականացման ընթացակարգերը:


	4. Որոշման Հավելված 1-ը (այսուհետ՝ Հավելված) լրացվում է նոր 3.4-րդ կետով հետևյալ բովանդակությամբ.
«Եթե երեխայի նկատմամբ կիրառվել է ընտանեկան և կենցաղային բռնություն, ապա երեխայից տեղեկություն ստանալու դեպքում նրա ծնողի ներկայությունը պարտադիր չէ, սակայն պարտադիր է սոցիալական աշխատողի կամ մանկական հոգեբանի մասնակցությունը՝ երեխայի տարիքին և հասունության մակարդակին համապատասխան նրա կարծիքը հաշվի առնելու և լսված լինելու իրավունքն իրացնելու՝ Հայաստանի Հանրապետության ընտանեկան օրենսգրքի 44-րդ հոդվածի և «Երեխայի իրավունքների և երեխայի պաշտպանության համակարգի մասին» օրենքի 14-րդ հոդվածի պահանջն ապահովելու համար»։
Նախագծի և նշված նորմի վերլուծությունից հետևում է, որ նախատեսված չեն համապարփակ կարգավորումներ, որոնք հնարավորություն կտան երաշխավորել երեխայի լավագույն շահի ապահովումը երեխայից տեղեկություն ստանալու գործընթացում։ Այսպես, օրինակ, նախատեսված չեն «Բարնահուս» մոդելի կիրառման անհրաժեշտության դեպքում իրականացվող գործողությունների առանձնահատկությունները, երեխայից տեղեկություն ստանալու գործընթացում ծնողի մասնակցությունը բացառող հանգամանքները և այլն։
Հաշվի առնելով վերոգրյալը՝ առաջարկում ենք Նախագիծը վերախմբագրել՝ հատուկ անդրադառնալով երեխայից տեղեկություն ստանալու գործընթացի առանձնահատկություններին։ 
	4.Ընդունվել է ի գիտություն: 
Բարնահաուսին վերաբերող կարգավորումներ կնախատեսվեն օրենսդրական փոփոխությունների առկայության դեպքում:

	5. Հավելվածը լրացվում է նոր 3.5-րդ կետով հետևյալ բովանդակությամբ.
«Սույն կարգի 2-րդ կետի 2-րդ, 3-րդ, 5-8-րդ ենթակետերում նշված մարմինների կամ դրանց կազմակերպությունների ղեկավարները կամ օրենսդրությամբ սահմանված դեպքերում և կարգով՝ այլ պատասխանատու անձինք, երեխայի նկատմամբ բռնության դեպքի մասին տեղեկությունն անհապաղ, բայց ոչ ուշ, քան 12 ժամվա ընթացքում փոխանցում են ոստիկանությանը, եթե փոխանցման այլ ժամկետ այդ մարմինների կամ կազմակերպությունների համար նախատեսված չէ օրենքով:»: 
Հարկ է արձանագրել սակայն, որ նախատեսված 12-ժամյա ժամկետը երեխայի նկատմամբ բռնության դեպքերում անհապաղ արձագանքի ապահովման տեսանկյունից չափազանց երկար է։ Ուստի, առաջարկում ենք վերանայել նշված կարգավորումը՝ սահմանելով ավելի կարճ ժամկետներ՝ ապահովելու առավել արդյունավետ և ժամանակին արձագանք նման դեպքերին։
	5.Ընդունվել է ի գիտություն: 
Քննարկվող նորմում հատուկ շեշտվել է անհապաղությունը, սակայն առավելագույն ժամկետը 12 ժամ նշելը պայմանավորված է տարբեր մարմինների աշխատանքային ժամերով, լիազորություններով կամ այլ առանձնահատկություններով:

	6. Հավելվածի 6-րդ կետի նոր խմբագրության համաձայն՝ եթե բռնության դեպքի մասին տեղեկությունը ոստիկանությունը ստացել է այլ մարմիններից՝ ոչ աշխատանքային օրվա ընթացքում և առկա է երեխայի կյանքին և առողջությանը վտանգ սպառնացող իրավիճակ, ապա անհապաղ երեխային ուղղորդում է երեխայի և ընտանիքի աջակցության կենտրոն՝ տեղեկատվական համակարգի միջոցով դեպքի վերաբերյալ արձանագրությունը ծանուցելով երեխայի փաստացի գտնվելու վայրի ԽՀՄ-ի մասնագիտացված սոցիալական աշխատողին ու երեխայի և ընտանիքի աջակցության կենտրոնին, որը երեխային ընդունում է՝ հիմք ընդունելով համապատասխան արձանագրությունը։
Վերոգրյալ կարգավորման առնչությամբ հարկ է փաստել, որ «Երեխայի իրավունքների և երեխայի պաշտպանության համակարգի մասին» օրենքի 28-րդ հոդվածի 4-րդ մասի 27-րդ կետի համաձայն՝ երեխայի պաշտպանության ոլորտում համայնքի ղեկավարը՝ հերթափոխով աշխատանքի միջոցով ապահովում է մասնագիտացված սոցիալական աշխատողների 24-ժամյա հասանելիությունը՝ երեխայի պաշտպանության հրատապ դեպքերին արձագանքելու համար:
Մասնագիտացված սոցիալական աշխատողների 24-ժամյա հասանելիությունն նաև ոչ աշխատանքային օրերին ինքնանպատակ չէ, այլ նախատեսված է, ի թիվս այլնի, երեխայի նկատմամբ բռնության դեպքերի արագ արձագանքման անհրաժեշտությամբ, որը պետք է դրսևորվի նաև երեխայի նկատմամբ բռնության դեպքում այլընտրանքային խնամքի կազմակերպման հարցի որոշմամբ։ Ընդ որում, կարևոր է նաև, անհրաժեշտության դեպքում, այդ գործընթացում, անմիջապես, բազմամասնագիտական թիմի ներգրավման կազմակերպումը։ 
Հաշվի առնելով վերոգրյալը՝ առաջարկում ենք Նախագիծը վերախմբագրել այն տրամաբանությամբ, որ մասնագիտացված սոցիալական աշխատողը, անմիջապես, անգամ ոչ աշխատանքային օրերին փաստացի ներգրավվի երեխայի նկատմամբ բռնության դեպքի արձագանքմանը, ուղղորդմանը և անհրաժեշտության դեպքում մասնակցի երեխայի այլընտրանքային խնամքի կազմակերպման վերաբերյալ որոշման կայացմանը։ Առաջարկում ենք Նախագիծը վերախմբագրել նաև այն տրամաբանությամբ, որ հնարավոր լինի այդ գործընթացում անգամ ոչ աշխատանքային օրերին ներգրավել բազմամասնագիտական թիմի։ 
	6.Ընդունվել է ի գիտություն:
Քանի որ Նախագիծն ուժի մեջ է մտնելու մինչև մասնագիտացված սոցիալական աշխատողների հերթափոխի ներդրումը, դրա համար Հավելված 1-ի 6-րդ կետում պահպանվել է այդ ձևակերպումը: 


	7. Նախագծի 13-րդ կետով Հավելվածի 5-7-րդ կետերը շարադրվել են նոր խմբագրությամբ, որի արդյունքում բացակայում է նախկինում 7-րդ կետով նախատեսված համապատասխան դրույթը: Մասնավորապես, նախկին խմբագրությամբ սահմանվում էր, որ բռնության ենթարկված երեխայի մասին տեղեկությունը ոստիկանությունից կամ ԽՀՄ-ից փոխանցվում է այլ մարմիններին կամ կազմակերպություններին երեխայի ծնողի կամ այլ օրինական ներկայացուցչի գրավոր համաձայնության դեպքում, բացառությամբ, երբ երեխայի նկատմամբ կիրառվել է այնպիսի բռնություն, որը ենթադրաբար համարվում է հանցագործություն և նախատեսված է քրեական օրենսգրքով, ինչպես նաև այն դեպքում, երբ երեխան ենթարկվել է ընտանիքում բռնության: 
Նշված դրույթը որոշակիորեն ապահովում է երեխայի անձնական տվյալների և մասնավոր կյանքի պաշտպանությունը, ինչպես նաև՝ սահմանում է համապատասխան մարմինների միջև տեղեկատվության փոխանակման հիմքերը։
Մինչդեռ, Նախագծի նոր խմբագրությամբ ընդհանրապես անդրադարձ չի կատարվում երեխայի անձնական տվյալների պաշտպանությունը երաշխավորող մեխանիզմներին։ 
Ուստի, առաջարկվում է քննարկման առարկա դարձնել Նախագծով երեխայի անձնական տվյալների պաշտպանությունը երաշխավորող մեխանիզմների նախատեսման հարցը բռնության դեպքերի ուղղորդման ողջ, այդ թվում տեղեկատվական համակարգում երեխայի տվյալների մուտքագրման գործընթացում։
	7.Ընդունվել է ի գիտություն: 
«Երեխայի իրավունքների և երեխայի պաշտպանության համակարգի մասին» օրենքի 7-րդ հոդվածի 4-րդ մասի համաձայն՝ Երեխայի նկատմամբ բռնության դեպքին առնչվող պետական և տեղական ինքնակառավարման մարմինները, դրանց կազմակերպությունները կամ դրանց պաշտոնատար անձինք, ինչպես նաև բժշկական, ուսումնական, մարզական կամ խնամք տրամադրող հաստատությունները կամ ընտանեկան միջավայրին մոտ տներում խնամք տրամադրող կազմակերպությունները, անկախ ծառայություն մատուցողի սեփականության ձևից, կազմակերպաիրավական տեսակից և ֆինանսավորման աղբյուրից, պարտավոր են երեխայի նկատմամբ բռնության դեպքի մասին տեղեկատվությունն անհապաղ, բայց ոչ ուշ, քան 12 ժամվա ընթացքում փոխանցել Հայաստանի Հանրապետության ներքին գործերի նախարարության ոստիկանություն: Օրենսդրական այս ձևակերպումը սահմանում է պարտականություն, որը չի պահանջում ծնողի կամ այլ օրինական ներկայացուցչի համաձայնությունը: Ավելին, երեխային բռնությունից պաշտպանությունը չի կարող փոխկապակցվել երեխայի ծնողի կամ այլ օրինական ներկայացուցչի կամարտահայտության հետ:

	8. Նախագծով նախատեսվում է Հավելվածի 17-րդ կետը շարադրել հետևյալ խմբագրությամբ. 
«17. Բռնության ենթարկված երեխայի կարիքների գնահատումն իրականացնում է երեխայի գտնվելու վայրի Միասնական սոցիալական ծառայության տարածքային կենտրոնը՝ համագործակցելով երեխայի գտնվելու վայրի ԽՀՄ-ի հետ՝ ապահովելով կյանքի դժվարին իրավիճակում հայտնված երեխային սոցիալական աջակցության տրամադրումը: ԽՀՄ-ներն իրենց վերապահված լիազորությունների իրականացման ընթացքում, ելնելով երեխայի լավագույն շահերից, համագործակցում են երեխայի և ընտանիքի աջակցության կենտրոնների կամ խնամատար ընտանիքի, խնամակալի կամ հոգաբարձուի հետ՝ երեխայի՝ անվտանգ միջավայրում ապրելու և զարգանալու իրավունքն ապահովելու համար: Այն դեպքերում, երբ երեխայի լավագույն շահերը պահանջում է նրա հրատապ մեկուսացում, երեխան անմիջապես տեղափոխվում է երեխայի և ընտանիքի աջակցության կենտրոն: Երեխայի և ընտանիքի աջակցության կենտրոն տեղափոխումը կազմակերպում է ԽՀՄ-ը՝ իր միջոցներով, ըստ անհրաժեշտության՝ ոստիկանության ծառայողի ուղեկցությամբ:»։ 
Նշված նորմի վերլուծությունից հետևում է, որ այն դեպքերում, երբ երեխայի լավագույն շահը պահանջում է նրա հրատապ մեկուսացում, երեխան անմիջապես տեղափոխվում է երեխայի և ընտանիքի աջակցության կենտրոն և չեն դիտարկվում այլընտրանքային խնամքի այլ ձևերը, օրինակ, ճգնաժամային խնամատարությունը, խնամակալությունն ու հոգաբարձությունը և այլն։ Ուստի, առաջարկում ենք նշվածի հաշվառմամբ վերաձևակերպել նորմը։ 
Բացի այդ, հաշվի առնելով գործնականում արձանագրվող խնդիրները և ելնելով երեխայի լավագույն շահերից՝ առաջարկում ենք նախատեսել գործուն կառուցակարգեր՝ ԽՀՄ-ի և ոստիկանության միջև արդյունավետ փոխհամագործակցությունն ապահովելու համար։ 
	8.Ընդունվել է մասնակի: 
Ճգնաժամային խնամատարությանը վերաբերող ձևակերպումն ավելացվել է:

	9. Նախագծով նախատեսվում է Հավելվածի 2-րդ կետի 8-րդ ենթակետում «հասարակական կազմակերպություններ» բառակապակցությունից հանել «հասարակական» բառը։ Այս առնչությամբ հարկ է նշել, որ դրույթների միասնական կարգավորման ապահովման տեսանկյունից նպատակահարմար կլիներ համանման փոփոխություն կատարել նաև նույն Հավելվածի 3-րդ կետում, որտեղ «հասարակական կազմակերպություններ» բառակապակցությունն առայժմ մնում է անփոփոխ։ 
	9.Ընդունվել է: 


	8. ՀՀ բարձր տեխնոլոգիական արդյունաբերությունների նախարարություն

	21.04.2026 թ․

	
	N 01/09.2/2863-2026 գրություն

	Ի պատասխան 2026 թվականի ապրիլի 9-ի Ձեր թիվ ԱԹ/ԱԿ-2-1/12858-202 գրության՝ «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ տեղեկացնում եմ հետևյալը․
Նախագծի 1-ին կետի 5-րդ ենթակետով լրացվող 1.1-րդ կետի 3-րդ ենթակետով, 11-րդ ենթակետով լրացվող 1.1 գլխի 3․7-րդ կետով, 13-րդ ենթակետով խմբագրվող 6-րդ և 7-րդ կետերով նախատեսվում է բռնության ենթարկված երեխաների վերաբերյալ տվյալների մուտքագրում և փոխանցում տեղեկատվական համակարգի միջոցով: Այդ առնչությամբ անհրաժեշտ է հստակեցնել՝ նախատեսված է նոր ստեղծվելիք համակարգը բացառապես պետական մարմինների միջև տեղեկատվության փոխանակման համար, թե դրանով մատուցվելու են հանրային ծառայություններ։ Եթե ստեղծվելիք համակարգը ենթադրում է նաև տվյալների հիման վրա հանրային ծառայությունների մատուցում, ապա անհրաժեշտ է ապահովել «Հանրային տեղեկությունների մասին» օրենքով տվյալների շտեմարանների ստեղծմանը, դրանում առկա տվյալների՝ տվյալների փոխանակման շերտի միջոցով այլ պետական կամ տեղական ինքնակառավարման մարմիններին փոխանցմանը ներկայացվող պահանջները։
	Ընդունվել է ի գիտություն:


	9. ՀՀ առողջապահության նախարարություն
	16.04.2026 թ.

	
	N ԱԱ/03.2/12593-2026 գրություն

	Հայտնում եմ, որ «Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի վերաբերյալ դիտարկումներ չկան, միաժամանակ առաջարկում եմ Նախագծի  1-ին կետի 11-րդ ենթակետով լրացվող 1.1-ի գլխի 3.1 կետում «բժշկական օգնության» բառերից հետո լրացնել «և սպասարկման» բառերը: 
	Ընդունվել է:

	10. ՀՀ արդարադատության նախարարություն
պետական փորձագիտական եզրակացություն
	03.06.2026 թ.

	
	№ /27.3.3/28857-2026

	«Հայաստանի Հանրապետության կառավարության 2024 թվականի ապրիլի 4-ի N 479-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը․
1․ Նախագծով առաջարկվող Հավելված N 1-ի 1.1-ին կետի 3-րդ ենթակետով նախատեսվում է բռնության ենթարկված երեխայի կամ բռնության դեպքի մասին տեղեկության փոխանցում տեղեկատվական համակարգի միջոցով։
Վերոնշյալ կարգավորումը ենթադրում է բռնության ենթարկված կամ ենթադրյալ բռնության ենթարկված երեխայի վերաբերյալ անձնական տվյալների, ինչպես նաև բռնության դեպքի, երեխայի կարիքների գնահատման, պաշտպանության և աջակցության գործընթացի հետ կապված տեղեկությունների հավաքագրում, պահպանում, փոխանցում և այլ մշակում՝ «Անձնական տվյալների պաշտպանության մասին» օրենքի /այսուհետ նաև՝ ԱՏՊ օրենք/ իմաստով։
Գործող կարգի 13-րդ կետով արդեն իսկ նախատեսված է, որ բռնության ենթարկված երեխայի կամ դեպքի մասին տեղեկությունը փոխանցվում է՝ պահպանելով «Անձնական տվյալների պաշտպանության մասին» օրենքի պահանջները, ինչպես նաև սահմանափակվում է երեխայի կամ բռնության մասին տեղեկության տարածումը, եթե դա կարող է վնասել երեխայի լավագույն շահերին։ Միաժամանակ, Նախագծով նախատեսվող տեղեկատվական համակարգով փոխանցման մեխանիզմը պահանջում է առավել որոշակի կարգավորումներ՝ հաշվի առնելով տվյալների բնույթը և դրանց հնարավոր զգայունությունը։
ԱՏՊ օրենքի 4-րդ և 5-րդ հոդվածների համաձայն՝ անձնական տվյալները պետք է մշակվեն օրինական և որոշակի նպատակներով, իսկ տվյալների մշակումը պետք է լինի պիտանի, անհրաժեշտ և չափավոր։ Միաժամանակ, անձնական տվյալներ մշակողը պարտավոր է մշակել միայն այն նվազագույն քանակի անձնական տվյալները, որոնք անհրաժեշտ են տվյալ մշակման օրինական նպատակին հասնելու համար։
Այսպիսով, ելնելով վերոգրյալից՝ առաջարկվում է Նախագծով հստակեցնել տեղեկատվական համակարգի միջոցով մշակվող և փոխանցվող անձնական տվյալների շրջանակը՝ սահմանափակելով այն բացառապես այն տեղեկություններով, որոնք անհրաժեշտ են բռնության ենթարկված երեխայի հայտնաբերման, կարիքների գնահատման, պաշտպանության պլանի կազմման և երեխայի լավագույն շահերից բխող հետագա գործողությունների իրականացման համար։
	



1. Ընդունվել է ի գիտություն:
Հավելված N 1-ի 1.1-ին կետով նախատեսվում է, որ բռնության ենթարկված երեխայի հայտնաբերումն ու ուղղորդումը ներառում է փոխկապակցված հետևյալ գործողությունները, որոնցից մեկը 3-րդ ենթակետով նախատեսվախն է: Բացի այդ, գործող կարգի 13-րդ կետն ուժը կորցրած չի ճանաչվել, այն գործելու է նաև սույն փոփոխություններից հետո, և կարգի 1.1 կետի լրացումը պայմանավորված է գործողւթյունների շղթան ամբողջական ներկայացնելու անհրաժեշտությամբ: 
Միևնույն ժամանակ 13-րդ կետում պահպանվել է «Անձնական տվյալների պաշտպանության մասին» օրենքի պահանջներին վերաբերող կարգավորումը: Օրենքին հղումը կատարվել է սույն նախագծում անհարկի կրկնություններից և այդ օրենքի կարգավորումներն այստեղ կրկնելուց խուսափելու համար:

	2․ Նախագծի 1-ին կետի 4-րդ ենթակետով նախատեսվում է Հավելված N 1-ի 1-ին կետը շարադրել նոր խմբագրությամբ, համաձայն որի՝ 
[bookmark: _Hlk228902569]«1. Սույն կարգով սահմանվում են Հայաստանի Հանրապետությունում պետական և տեղական ինքնակառավարման մարմինների և դրանց կազմակերպությունների, այլ կազմակերպությունների փոխգործակցությունը` բռնության ենթարկված երեխայի հայտնաբերման և ուղղորդման գործընթացում:»։
Այս կապակցությամբ հարկ է նկատի ունենալ Նախագծի 1-ին կետի 2-րդ ենթակետով Որոշման նախաբանում որպես լիազորող նորմ լրացվող «Երեխայի իրավունքների և երեխայի պաշտպանության համակարգի մասին» օրենքի 7-րդ հոդվածի 5-րդ մասը, համաձայն որի՝ բռնության ենթարկված երեխայի հայտնաբերման և համապատասխան մարմիններ պաշտպանություն կամ աջակցություն տրամադրելու նպատակով նրան ուղղորդելու կարգը, բռնության ենթարկված երեխային տրամադրվող աջակցության ձևերը և աջակցության տրամադրման կարգը սահմանում է Կառավարությունը:
Նշվածը հաշվի առնելով առաջարկում ենք Հավելված 1-ին կետը խմբագրել՝ համապատասխանեցնելով լիազորող նորմին։
	2. Ընդունվել է: Կետը խմբագրվել է: 

	3․ Նախագծով 1-ին կետի 12-րդ ենթակետով Հավելված N 1-ում լրացվող 3․1-ին կետի համաձայն՝ բռնության ենթարկված երեխայի հայտնաբերումն իրականացնում են երեխայի հետ առնչվող պետական և տեղական ինքնակառավարման մարմինները, դրանց կազմակերպությունները և այն կազմակերպությունները, որոնք օրենսդրությանը համապատասխան ապահովում են երեխայի խնամքը, դաստիարակությունը, կրթությունը, բժշկական օգնության և սպասարկման տրամադրումը և երեխայի այլ իրավունքների իրացումը կամ աջակցում են այդ իրավունքների իրացմանը, ինչպես նաև ֆիզիկական անձինք։
Այս կապակցությամբ հարկ է նկատի ունենալ, որ սույն կետով և Նախագծով 1-ին կետի 12-րդ ենթակետով Հավելված N 1-ում լրացվող 3.2-րդ կետով երեխայի նկատմամբ բռնության դեպքի հայտնաբերման գործառույթ վերապահվում է սուբյեկտների լայն շրջանակի (պետական և տեղական ինքնակառավարման մարմիններ, կազմակերպություններ, ինչպես նաև ֆիզիկական անձինք), իսկ 3.2 կետը հայտնաբերումը կապում է նաև «դեպքի մանրամասների պարզման» հետ։ Նման կարգավորումը գործնականում կարող է հանգեցնել նրան, որ մինչև իրավասու մարմինների ներգրավումը երեխայից նույն դեպքի վերաբերյալ տեղեկություններ ստանան տարբեր անձինք կամ կազմակերպություններ, ինչի արդյունքում երեխան ստիպված կլինի բազմիցս պատմել նույն իրադարձությունները։ Սա կարող է հակասել երեխայի լավագույն շահի և երկրորդային վիկտիմիզացիայի կանխարգելման սկզբունքներին։
	3. Ընդունվել է: Մանրամասների պարզումը հանվել է:

	4․ Նախագծով 1-ին կետի 12-րդ ենթակետով Հավելված N 1-ում լրացվող 3.3-րդ և 20-րդ ենթակետով լրացվող 13.1-ին կետերով նախատեսվում է, որ այն ընտանիքում, որտեղ ենթադրաբար երեխայի նկատմամբ կատարվել է բռնություն, այլ երեխաների առկայության դեպքում նրանցից յուրաքանչյուրի առնչությամբ իրականացվում է պաշտպանություն և կարիքների գնահատում, իսկ բռնության ենթարկված երեխայի ընտանիքում այլ երեխաների առկայության դեպքում մասնագիտացված սոցիալական աշխատողը գնահատում է այդ երեխաների կարիքները և բռնության կամ այլ վտանգների հայտնաբերման դեպքում իրականացնում այդ երեխաների պաշտպանություն։ 
Նշված կարգավորումը կարող է արդարացված լինել կանխարգելիչ և երեխայի պաշտպանության նպատակներով։ Միաժամանակ, ընտանիքում այլ երեխաների վերաբերյալ անձնական տվյալների հավաքագրումը և մշակումը պետք է իրականացվի հստակ սահմանված նպատակի շրջանակներում և անհրաժեշտ նվազագույն ծավալով։
[bookmark: _Hlk231631583]Հաշվի առնելով վերոգրյալը՝ առաջարկվում է Նախագծում հստակեցնել, որ տեղեկատվական համակարգում տվյալների մուտքագրման ժամանակ պետք է տարանջատվի բռնության ենթարկված կամ ենթադրյալ բռնության ենթարկված երեխայի կարգավիճակը ընտանիքի մյուս երեխաների կարգավիճակից։ Նման տարանջատումն անհրաժեշտ է՝ ապահովելու համար, որ ընտանիքի մյուս երեխաների վերաբերյալ տեղեկատվական համակարգում չձևավորվեն անհիմն բացասական կամ ռիսկային բնույթի տվյալներ, եթե դրանց համար առկա չեն բավարար փաստական հիմքեր։
	4. Ընդունվել է: 3.3 կետում կատարվել է համապատասխան լրացում:

	5․ Նախագծով 1-ին կետի 12-րդ ենթակետով Հավելված N 1-ում լրացվող 3.4-րդ կետի համաձայն՝ Եթե երեխան ենթարկվել կամ ականատես է եղել ընտանեկան և կենցաղային բռնության, ապա երեխայից տեղեկություն ստանալու դեպքում նրա ծնողի ներկայությունը պարտադիր չէ, սակայն պարտադիր է սոցիալական աշխատողի կամ մանկական հոգեբանի մասնակցությունը՝ երեխայի տարիքին և հասունության մակարդակին համապատասխան նրա կարծիքը հաշվի առնելու և լսված լինելու իրավունքն իրացնելու՝ Հայաստանի Հանրապետության ընտանեկան օրենսգրքի 44-րդ հոդվածի և «Երեխայի իրավունքների և երեխայի պաշտպանության համակարգի մասին» օրենքի 14-րդ հոդվածի պահանջն ապահովելու համար: 
Այս կապակցությամբ հայտնում ենք, որ սույն կետով նախատեսված երաշխիքները՝ սոցիալական աշխատողի կամ մանկական հոգեբանի պարտադիր մասնակցությունը, ծնողի ներկայության ոչ պարտադիր լինելը, սահմանափակվում է միայն այն դեպքերով, երբ երեխան ենթարկվել կամ ականատես է եղել ընտանեկան և կենցաղային բռնության։ Մինչդեռ երեխան կարող է ենթարկված լինել բռնության այլ ձևերի, այդ թվում՝ սեռական բռնության ծնողի կամ ընտանիքի այլ անդամի կողմից, ուստի առաջարկում ենք վերանայել նշված երաշխիքի կիրառումը երեխայի նկատմամբ բռնության տարբեր դեպքերի նկատմամբ:
	5. Չի ընդունվել: 2017թ.-ի դեկտեմբերի 13-ի «Ընտանեկան և կենցաղային բռնության կանխարգելման ու ընտանեկան և կենցաղային բռնության ենթարկված անձանց պաշտպանության մասին» օրենքի 3-րդ հոդվածի 1-ին մասի համաձայն՝ ընտանեկան և կենցաղային բռնություն է համարվում ֆիզիկական, սեռական, հոգեբանական կամ տնտեսական բռնի արարքը կամ անտեսումը, որը կատարվել է ընտանիքի անդամների կամ զուգընկերների կամ ընտանիքի նախկին անդամների կամ նախկին զուգընկերների միջև՝ անկախ նրանց համատեղ բնակվելու հանգամանքից:
Հետևաբար, ընտանեկան և կենցաղային բռնության մասին նշումն իր մեջ արդեն իսկ ներառում է ծնողի կամ ընտանիքի այլ անդամի կողմից սեռական բռնություն գործադրելը նույնպես:

	6․ Նախագծով 1-ին կետի 12-րդ ենթակետով Հավելված N 1-ում լրացվող 3.6-րդ կետի համաձայն՝ եթե բռնության դեպքի մասին ոստիկանությանը տեղեկացնելուց հետո պարզվում է, որ մասնագիտացված սոցիալական աշխատողը տեղյակ չէ բռնության դեպքի մասին, ապա ոստիկանության ծառայողը բռնության դեպքի մասին տեղեկությունն անհապաղ, բայց ոչ ուշ, քան 3 ժամվա ընթացքում պետք է փոխանցի, իսկ հնարավորության դեպքում՝ նաև բռնության ենթարկված երեխային ուղղորդի մասնագիտացված սոցիալական աշխատողին։
Այս կապակցությամբ հայտնում ենք, որ գործող Որոշման հավելված 1-ի 4-րդ կետը հանդիսանում է նույնանման կարգավորում, մասնավորապես՝ ոստիկանությունը երեխայի նկատմամբ բռնության մասին տեղեկության փաստը ստանալուց հետո անհապաղ, բայց ոչ ուշ, քան մեկ աշխատանքային օրվա ընթացքում արձանագրում է երեխայի նկատմամբ բռնության փաստը և կազմակերպում նրա ուղղորդումը՝ աջակցություն ստանալու նպատակով:
	6. Ընդունվել է: 4-րդ կետում կատարվել է խմբագրում:

	7․ Նախագծի 1-ին կետի 12-րդ ենթակետով լրացվող 3.7-րդ կետով նախատեսվում է, որ ոստիկանությունը, ի թիվս այլնի, արձանագրում է երեխայի նկատմամբ բռնության դեպքը, ինչպես նաև մուտքագրում է երեխայի նկատմամբ բռնության դեպքը տեղեկատվական համակարգ և կազմակերպում երեխայի ուղղորդումն աջակցության նպատակով։ 
Բացի այդ, Նախագծի 5-րդ, 6-րդ և 7-րդ կետերի նոր խմբագրություններից բխում է, որ տեղեկատվական համակարգի միջոցով գրանցվում են բռնության մասին տեղեկությունները, ձևավորվում է երեխայի պաշտպանության պլանը, փոխանցվում են տեղեկություններ Միասնական սոցիալական ծառայության տարածքային կենտրոնին և ոստիկանությանը, ինչպես նաև երեխայի անձնական գործը հասանելի է դարձվում երեխայի և ընտանիքի աջակցության կենտրոնին։ 
Հաշվի առնելով նշված տվյալների բնույթը՝ անհրաժեշտ է Նախագծում նախատեսել տեղեկատվական համակարգում տվյալների օգտագործման գործողությունների հաշվառման և վերահսկման մեխանիզմներ։ Տեղեկատվական համակարգում երեխայի անձնական տվյալների հետ կատարվող գործողությունները պետք է լինեն վերահսկելի և հետագայում ստուգման ենթակա։
[bookmark: _Hlk231632482]Ելնելով վերոգրյալից՝ առաջարկվում է Նախագծի 3.7-րդ կետից հետո կամ ընդհանուր դրույթներում նախատեսել տեխնիկական անվտանգության վերաբերյալ դրույթ հետևյալ բովանդակությամբ. «Տեղեկատվական համակարգում երեխայի անձնական տվյալների ցանկացած մուտքագրում, դիտում, փոփոխում կամ փոխանցում ավտոմատ կերպով արձանագրվում է համակարգի կողմից՝ նշելով գործողությունը կատարող անձին, գործողության տեսակը, ամսաթիվը և ժամը։ Արձանագրությունները պաշտպանվում են փոփոխումից և հասանելի են բացառապես վերահսկողության և անվտանգության ապահովման նպատակով լիազորված անձանց»։
	7. Ընդունվել է:

	8․ Նախագծի 1-ին կետի 14-րդ ենթակետով Հավելված N 1-ի 6-րդ կետը շարադրվում է նոր խմբագրությամբ, համաձայն որի՝ եթե բռնության դեպքի մասին տեղեկությունը ոստիկանությունը ստացել է այլ մարմիններից՝ ոչ աշխատանքային օրվա ընթացքում և առկա է երեխայի կյանքին և առողջությանը վտանգ սպառնացող իրավիճակ, ապա անհապաղ երեխային ուղղորդում է երեխայի և ընտանիքի աջակցության կենտրոն՝ տեղեկատվական համակարգի միջոցով դեպքի վերաբերյալ արձանագրությունը ծանուցելով երեխայի գտնվելու ԽՀՄ-ի վայրի մասնագիտացված սոցիալական աշխատողին ու երեխայի և ընտանիքի աջակցության կենտրոնին, որը երեխային ընդունում է՝ հիմք ընդունելով համապատասխան արձանագրությունը։
Այս կապակցությամբ հայտնում ենք, որ գործող Որոշման հավելված 1-ի 8-րդ կետը հանդիսանում է նույնանման կարգավորում, մասնավորապես՝ երեխայի նկատմամբ բռնության դեպքի մասին տեղեկությունը փոխանցվում է ոստիկանություն, իսկ բռնության ենթարկված երեխայի մասին տեղեկությունը՝ երեխայի նկատմամբ բռնության դեպքի հայտնաբերման վայրի ԽՀՄ-ին, որը պարզելով, որ այդ երեխան իր տարածքի բնակիչ չէ, բացի սույն կարգով նախատեսված գործողություններից, իրականացնում է նաև այդ երեխայի բնակության վայրի ԽՀՄ-ի տեղեկացում ոչ ուշ, քան երեխայի բնակության վայրը պարզելուց երկու աշխատանքային օրվա ընթացքում:
	8. Ընդունվել է ի գիտություն:
Կարգի 8-րդ կետը վերաբերում է այն դեպքերին, երբ երեխայի նկատմամբ բռնության դեպքի մասին տեղեկությունը փոխանցվում է ոստիկանություն, իսկ բռնության ենթարկված երեխայի մասին տեղեկությունը՝ երեխայի նկատմամբ բռնության դեպքի հայտնաբերման վայրի ԽՀՄ-ին, որը պարզելով, որ այդ երեխան իր տարածքի բնակիչ չէ, բացի սույն կարգով նախատեսված գործողություններից, իրականացնում է նաև այդ երեխայի բնակության վայրի ԽՀՄ-ի տեղեկացում ոչ ուշ, քան երեխայի բնակության վայրը պարզելուց երկու աշխատանքային օրվա ընթացքում: Այսինքն, այստեղ ամրագրված է տարբեր 2 ԽՄՆ-ների միջև համագործակցությունը, այն դեպքում, երբ առաջարկվող 6-րդ կետում նշվում են հրատապության որոշակի կոնկրետ դեպքեր:

	9․ Նախագծի 1-ին կետի 14-րդ ենթակետով Հավելված N 1-ի 7-րդ կետը շարադրվում է նոր խմբագրությամբ, համաձայն որի՝ երեխայի և ընտանիքի աջակցության կենտրոնում երեխայի տեղավորմանը հաջորդող աշխատանքային օրը երեխայի գտնվելու վայրի ԽՀՄ-ի մասնագիտացված սոցիալական աշխատողը տեղեկատվական համակարգում ձևավորում է երեխայի անձնական գործը՝ այն հասանելի դարձնելով երեխայի և ընտանիքի աջակցության կենտրոնին՝ երեխայի պաշտպանության պլանի կազմման և երեխայի լավագույն շահերից բխող հետագա գործողությունների իրականացման նպատակով։ 
Վերոնշյալ կարգավորումը ենթադրում է երեխայի անձնական գործին հասանելիության տրամադրում երեխայի և ընտանիքի աջակցության կենտրոնին։ Միաժամանակ, Նախագծում բավարար չափով հստակեցված չեն երեխայի անձնական գործին հասանելիություն ունեցող անձանց շրջանակը, հասանելիության մակարդակները և տվյալների օգտագործման սահմանները։
Հաշվի առնելով երեխայի անձնական գործի բովանդակությունը՝ դրանում ներառված տվյալներին հասանելիություն պետք է ունենան բացառապես տվյալ դեպքով զբաղվող լիազորված աշխատակիցները՝ իրենց գործառույթների իրականացման համար անհրաժեշտ ծավալով։ Անձնական գործի հասանելիությունը կենտրոնի ամբողջ անձնակազմին կարող է հանգեցնել անձնական տվյալների անհամաչափ հասանելիության և արտահոսքի ռիսկերի։
[bookmark: _Hlk231633017]Այսպիսով, առաջարկվում է Նախագծի 7-րդ կետում հստակեցնել, որ երեխայի անձնական գործը հասանելի է դարձվում երեխայի և ընտանիքի աջակցության կենտրոնի՝ տվյալ դեպքով զբաղվող պատասխանատու մասնագետներին՝ ապահովելով հասանելիության իրավունքների տարանջատում տեղեկատվական համակարգում։
	9. Ընդունվել է:

	10․ Նախագծի 1-ին կետի 19-րդ կետով նախատեսվում է Որոշման Հավելվածի 1-ի 13-րդ կետում «երախայի կամ» բառերից հետո լրացնել «բռնության» բառը, իսկ «շահին» բառը փոխարինել «շահերին» բառով, ինչի արդյունքում ստացվում է․
«Բռնության ենթարկված երեխայի կամ բռնության դեպքի մասին տեղեկությունը փոխանցվում է՝ պահպանելով «Անձնական տվյալների պաշտպանության մասին» օրենքի պահանջները: Երեխայի նկատմամբ բռնության դեպքի հետ առնչվող մասնագետները չեն կարող մասնագիտական գործունեության ընթացքում իրենց հայտնի դարձած՝ երեխայի նկատմամբ բռնության դեպքի մասին տեղեկությունների առնչությամբ տալ հարցազրույցներ զանգվածային լրատվամիջոցներին, հրապարակումներ կատարել համացանցում կամ այլ կերպ տարածել երեխայի կամ բռնության մասին տեղեկությունը, եթե այդ տեղեկության տարածումը վնասում է երեխայի լավագույն շահերին, չի հետապնդում երեխայի նկատմամբ կամ այլ բռնությունների կանխարգելման նպատակ կամ պայմանավորված չէ օրենքով նախատեսված վարույթների մասնակցությամբ:»
Նշված խմբագրության արդյունքում անհրաժեշտ է «բռնության մասին տեղեկությունը» ձևակերպումը փոխարինել «բռնության դեպքի մասին տեղեկությունը» ձևակերպումով։
	10. Ընդունվել է:

	11․ Նախագծի 1-ին կետի 21-րդ կետով նախատեսվում է Որոշման Հավելված N 1-ի 17-րդ կետը շարադրել նոր խմբագրությամբ․
«Բռնության ենթարկված երեխայի կարիքների գնահատումն իրականացնում է երեխայի գտնվելու վայրի ԽՀՄ-ի մասնագիտացված սոցիալական ծառայողը՝ համագործակցելով երեխայի գտնվելու վայրի Միասնական սոցիալական ծառայության տարածքային կենտրոնի հետ՝ ապահովելով կյանքի դժվարին իրավիճակում հայտնված երեխային սոցիալական աջակցության տրամադրումը: ԽՀՄ-ներն իրենց վերապահված լիազորությունների իրականացման ընթացքում, ելնելով երեխայի լավագույն շահերից, համագործակցում են երեխայի և ընտանիքի աջակցության կենտրոնների կամ խնամատար ընտանիքի, խնամակալի կամ հոգաբարձուի հետ՝ երեխայի՝ անվտանգ միջավայրում ապրելու և զարգանալու իրավունքն ապահովելու համար: Այն դեպքերում, երբ երեխայի լավագույն շահերը պահանջում է նրա հրատապ մեկուսացում, երեխան անմիջապես տեղափոխվում է երեխայի և ընտանիքի աջակցության կենտրոն: Երեխայի և ընտանիքի աջակցության կենտրոն տեղափոխումը կազմակերպում է ԽՀՄ-ը՝ իր միջոցներով, ըստ անհրաժեշտության՝ ոստիկանության ծառայողի ուղեկցությամբ։»։
Նշված, կարգավորումից պարզ չէ ԽՀՄ-ի մասնագիտացված սոցիալական աշխատողի և Միասնական սոցիալական ծառայության տարածքային կենտրոնի լիազորությունների տարանջատումը: 
Միաժամանակ, հստակեցված չէ երկու մարմինների համագործակցության բովանդակությունը, տեղեկատվության փոխանակման և մասնագիտական գնահատականների ներկայացման կարգը, ուստի առաջարկում ենք կարգում ամրագրել ՄՍԾ տարածքային կենտրոնի մասնակցության շրջանակը, այդ թվում՝ անհրաժեշտության դեպքում համապատասխան եզրակացություն կամ մասնագիտական կարծիք տրամադրելու պահանջը, ինչպես նաև դրա ազդեցությունը հետագա որոշումների կայացման գործընթացի վրա։
Բացի այդ, հստակեցման կարիք ունի երեխայի հրատապ մեկուսացման կիրառման հիմքերի և չափանիշների շրջանակը։ Կարգավորումից պարզ չէ, թե ինչ հանգամանքների առկայության դեպքում է գնահատվում հրատապ մեկուսացման անհրաժեշտությունը։ Երեխայի լավագույն շահի ապահովման, ինչպես նաև միջամտության համաչափության և իրավական որոշակիության սկզբունքների պահպանման նպատակով նպատակահարմար է կարգում առավել հստակ սահմանել հրատապ մեկուսացման կիրառման չափանիշներն ու ընթացակարգը։
	11. Ընդունվել է ի գիտություն: ԽՀՄ-ի և Միասնական սոցիալական ծառայության գործառույթները սահմանված են «Երեխայի իրավունքների և երեխայի պաշտպանության համակարգի մասին» օրենքով, իսկ նրանց միջև համագործակցությունը թե՛ այդ նույն օրենքով, թե՛ ՀՀ կառավարության 2015թ.-ի սեպտեմբերի 10-ի «Միջգերատեսչական սոցիալական համագործակցության կանոնակարգը սահմանելու մասին» N 1044-Ն որոշմամբ, ինչպես նաև այլ իրավական ակտերով և սույն նախագծի կարգավորման առարկայից դուրս է:


	12․ Նախագծի 1-ին կետի 29-րդ ենթակետում կիրառված «համաձայն» բառն առաջարկում ենք հանել, նկատի ունենալով, որ Որոշման Հավելված 3-ի 4-րդ կետում նախատեսվող փոփոխության արդյունքում նշված բառը կիրառվելու է երկու անգամ։
	12. Ընդունվել է:

	13․ Նախագծի 3-րդ կետի համաձայն՝ սույն որոշմամբ նախատեսված՝ մասնագիտացված սոցիալական աշխատողին վերաբերող կարգավորումներն ուժի մեջ են մտնում Արարատի մարզում 2028 թվականի հունվարի 1-ից, իսկ Հայաստանի Հանրապետության ամբողջ տարածքում 2029 թվականի հունվարի 1-ից: Մինչև սույն կետով նախատեսված ժամկետները մասնագիտացված սոցիալական աշխատողի գործառույթն իրականացնում է համայնքը։
Նշված կարգավորումից բխում է, որ մասնագիտացված սոցիալական աշխատողին վերաբերող կարգավորումներն ուժի մեջ են մտնելու փուլային եղանակով՝ նախ Արարատի մարզում, ապա ամբողջ հանրապետությունում, մինչդեռ Նախագծից և Նախագծին կից ներկայացված հիմնավորումից պարզ չէ, թե ինչով է պայմանավորված նշված ժամկետների և մարզի ընտրությունը։
Նշվածը հաշվի առնելով գտնում ենք, որ կարգավորումն ունի հիմնավորման կարիք։
	13. Ընդունվել է: Հիմնավորման մեջ կատարվել է համապատասխան լրացում:

	14․ Նախագծում բավարար չափով կարգավորված չեն բռնության ենթարկված երեխայի անձնական գործի, բռնության դեպքի մասին արձանագրությունների, պաշտպանության պլանի և դրանցում ներառված տեղեկությունների պահպանման ժամկետները։
ԱՏՊ օրենքի 5-րդ հոդվածի համաձայն՝ անձնական տվյալները պետք է պահպանվեն այնպես, որ բացառվի տվյալների սուբյեկտի հետ դրանց նույնականացումն ավելի երկար ժամկետով, քան անհրաժեշտ է դրանց նախօրոք որոշված նպատակներին հասնելու համար։ Միաժամանակ, ԱՏՊ օրենքի 21-րդ հոդվածի համաձայն՝ անձնական տվյալների մշակման նպատակին հասնելու դեպքում մշակողը պարտավոր է դադարեցնել տվյալների մշակումը, եթե այլ բան նախատեսված չէ օրենքով։
Այսպիսով, առաջարկվում է Նախագծում սահմանել բռնության ենթարկված երեխայի անձնական գործի, բռնության դեպքի մասին տեղեկությունների, արձանագրությունների և պաշտպանության պլանի պահպանման առավելագույն ժամկետները, ինչպես նաև այդ ժամկետների ավարտից հետո տվյալների արխիվացման, ուղեփակման, ապանձնավորման կամ ոչնչացման կարգը հետևյալ բովանդակությամբ. «Բռնության ենթարկված երեխայի անձնական գործի, բռնության դեպքի մասին արձանագրությունների, պաշտպանության պլանի և դրանցում ներառված տեղեկությունների պահպանման ժամկետը տեղեկատվական համակարգում չի կարող գերազանցել մշակման նպատակին հասնելու համար անհրաժեշտ ժամկետը։ Նշված ժամկետի ավարտից հետո տվյալները ենթակա են արխիվացման, ուղեփակման, ապանձնավորման կամ ոչնչացման՝ օրենսդրությամբ սահմանված կարգով»։
	14. Ընդունվել է ի գիտություն: Այդ հարցերը կարգավորվում են ընդհանուր իրավակարգավորումներով և որևէ առանձնահատկություն չունեն: Բացի այդ, նման կարգավորումները դուրս են քննարկվող նախագծի կարգավորման առարկայից:

	15․ Միևնույն ժամանակ հայտնում ենք, որ Հայաստանի Հանրապետության և Եվրոպական միության և ատոմային էներգիայի եվրոպական համայնքի ու դրանց անդամ պետությունների միջև Համապարփակ և ընդլայնված գործընկերության համաձայնագրով նախատեսված մոտարկման շրջանակներում մշակված լինելու դեպքում՝ Նախագիծն անհրաժեշտ է ներկայացնել պետական-իրավական փորձաքննության՝ «Նորմատիվ իրավական ակտերի մասին» օրենքի 6-րդ հոդվածով սահմանված կարգով՝ Եվրոպական միության օրենսդրությանը նորմատիվ իրավական ակտի նախագծի համապատասխանությունը որոշելու նպատակով:
	15. Ընդունվել է ի գիտություն: Եվրոպական միության օրենսդրությանը նորմատիվ իրավական ակտի նախագծի համապատասխանության նպատակ սույն նախագծով չի հետապնդվել, այլ իրականացվել է «Երեխայի իրավունքների և երեխայի պաշտպանության համակարգի մասին» օրենքով նախատեսված լիազոր նորմին համապատասխան լրացումների իրականացում:

	11. ՀՀ վարչապետի աշխատակազմ
պետաիրավական վարչություն
	24.06.2026 թ.

	
	№ 02/10.36/21278-2026

	1. Նախագծի 1-ին կետի 4-րդ ենթակետով լրացվող դրույթը չունի հավելյալ կարգավորիչ նշանակություն և անհարկի ծանրաբեռնում է նախագիծը:
	1.Ընդունվել է: Կետը հանվել է:

	2. Նախագծի 1-ին կետի 9-րդ ենթակետով սահմանվում է, որ կարգի 2-րդ կետում նշված մարմինները կարող են, իսկ օրենսդրությամբ սահմանված դեպքերում՝ պարտավոր են ցուցաբերել նախաձեռնողականություն և հայտնաբերել երեխայի նկատմամբ բռնության դեպքերը, բռնության ենթարկված երեխային կամ նրա ընտանիքին: Մինչդեռ, պարզ չէ, թե նախաձեռնողականության դրսևորումը և դրա համատեքստում բռնության դեպքը, երեխային կամ նրա ընտանիքին հայտնաբերելն ինչ են իրենցից ենթադրելու:
	2.Ընդունվել է: Կետն առհասարակ հանվել է։ 

	3. Նախագծի 1-ին կետի 11-րդ ենթակետով հավելված N 1-ում լրացվող 3.5-րդ կետի համաձայն՝ կարգի 2-րդ կետի 2-րդ, 3-րդ և 5-8-րդ ենթակետերում նշված մարմինների կամ դրանց կազմակերպությունների ղեկավարները կամ օրենսդրությամբ սահմանված դեպքերում և կարգով՝ այլ պատասխանատու անձինք, երեխայի նկատմամբ բռնության դեպքի մասին տեղեկությունն անհապաղ, բայց ոչ ուշ, քան 12 ժամվա ընթացքում փոխանցում են ոստիկանությանը: Մինչդեռ, հարկ է նկատել, որ եթե նման ձևակերպումը ծառայելու է որպես լիազորող նորմ, որի հիման վրա հետագայում պետք է ընդունվեն նշված հարաբերությունները կարգավորող ակտեր, ապա այն չի կարող դիտարկվել այդպիսին՝ հաշվի առնելով Սահմանադրության 6-րդ հոդվածով ամրագրված պահանջն առ այն, որ լիազորող նորմերը պետք է համապատասխանեն իրավական որոշակիության սկզբունքին: Իսկ եթե ընդգծված ձևակերպումն ընդհանրական բնույթ է կրում, ապա այն հավելյալ կարգավորիչ նշանակություն չունի:
Միևնույն ժամանակ, մեր գնահատմամբ, հենց առաջարկվող կարգը պետք է նախատեսեր երեխայի հայտնաբերման հստակ մեխանիզմները, այդ թվում՝ սուբյեկտները և կարգը: 
	3.Ընդունվել է: Քննարկվող նորմը լիազորող չէ, և ոչ թե հիմք է հանդիսանալու այլ ենթաօրենսդրական ակտեր ընդունելու համար, այլ հղում է կատարում գոյություն ունեցող ընթացակարգերի, որոնք հստակ սահմանում են կոնկրետ կազմակերպություններում առկա ներքին գործավարությունը կամ  լիազորությունները, օրինակ՝ կոնկրետ ՍՊԸ-ում հնարավոր է նման լիազորությունը դրված լինի ոչ թե տնօրենի, այլ անվտանգության գծով տեղակալի վրա, կամ հանրակրթական դպրոցներում ներկայիս տնօրենների կողմից դա փոխանցելու դեպքերը կարող է վերանայվել հետագայում և այդ գործառույթը դրվի հոգեբանների վրա: Որպեսզի Կառավարության որոշումը պարբերաբար չենթարկվի փոփոխությունների՝ տրվել է ընդհանրական ձևակերպում: Ավելին, հարկ է հիշել, որ մասնավոր ոլորտում կազմակերպությունների ղեկավարկներն իրենց ցանկացած լիազորություն կարող են դելեգացնել իրենց ենթականերին:  
Միևնույն ժամանակ տարընթերցումից խուսափելու համար լրացվող 3․5-րդ կետից հանվել է «օրենսդրությամբ սահմանված դեպքերում և կարգով» բառերը։

	4. Նախագծի 1-ին կետի 11-րդ ենթակետով, համապատասխան օրենսդրական փոփոխություններին համահունչ, նախատեսվել են նաև կարգավորումներ, որոնք վերաբերում են բռնության ենթարկված երեխայի հայտնաբերմանը: Մինչդեռ, պետք է նկատել, որ երեխայի հայտնաբերման կառուցակարգեր, որոնք գործողությունների հստակ հաջորդականությունը կնկարագրեին, նախագծում չեն տեղայնացվել: 
	4.Ընդունվել է: Լրացվող 3.2-րդ կետում լրացվել է հետևյալ երրորդ նախադասությունը. «Երեխայի նկատմամբ բռնության դեպքի հայտնաբերման համար սույն կարգում նախատեսված մարմիններն ու կազմակերպությունները կիրառում են օրենսդրությամբ իրենց վերապահված գործողությունները, ներառյալ՝ հարցումներ, տնայցեր, բացատրական աշխատանքների իրականացում, անհատական զրույցներ»:  Բացի այդ նախագիծը լրացվել է նոր կետերով, որոնք ներկայացնում են տարբեր մարմինների կամ կազմակերպությունների կողմից իրականացվող գործողությունները, որոնց արդյունքում կարող է հայտնաբերվի երեխայի նկատմամբ բռնության դեպք։

	5. Նախագծի 1-ին կետի 28-29-րդ ենթակետերով հղումներ են տրվում Կառավարության կոնկրետ որոշումների: Մինչդեռ, նշված մոտեցումը, մեր գնահատմամբ, նպատակահարմար չէ՝ հաշվի առնելով տվյալ որոշումների հետագա հնարավոր փոփոխությունները:
	5.Ընդունվել է ի գիտություն: Նման մոտեցումն իրականացվել է որոշակիությունն ապահովվելու համար, ինչը իրավակիրառողին հնարավորություն կընձեռի արագ կողմնորոշվել երեխայի նկատմամբ բռնության դեպք հայտնաբերելիս: Ավելին, փոփոխությունները կատարվել են օրենսդրական վերջին զարգացումները հաշվի առնելով:

	[bookmark: _Hlk228902478]6.Նախագծում առկա են նաև տեխնիկական բնույթի խնդիրներ: Օրինակ, նախագծի 1-ին կետի 3-րդ ենթակետով նախատեսվում է որոշման 1-ին կետի 1-ին ենթակետում «՝» կետադրական նշանը փոխարինել «հայտնաբերման և համապատասխան մարմիններ» բառերով, մինչդեռ նշված ենթակետում առկա է մեկից ավելի «՝» կետադրական նշան, ինչի պայմաններում նախագծից պարզ չէ, թե դրանցից որն է ենթակա փոխարինման։
	6.Ընդունվել է:

	7.Միաժամանակ, հարկ է նկատել, որ անհրաժեշտ է ապահովել վարչապետի՝ 2024 թվականի դեկտեմբերի 19-ի թիվ 02/08.86/43837-2024 հանձնարարականի պահանջի կատարումը:
	7.Ընդունվել է: Հիմնավորման մեջ կատարվել են համապատասխան լրացումներ, հղում է կատարվել ՀՀ կառավարության 2026 թվականի հունվարի 8-ի N 16-Լ որոշմամբ հաստատված Հայաստանի տնտեսական և ինստիտուցիոնալ վերափոխման դոկտրինին:

	12. ՀՀ վարչապետի աշխատակազմ
սոցիալական հարցերի վարչություն
	24.06.2026 թ.

	
	№ 02/10.36/21278-2026

	[bookmark: _Hlk233219608]     1. Նախագծի 1-ին կետի 5-րդ ենթակետով որոշման N 1 հավելվածը լրացվում է նոր 1.1-ին կետով, համաձայն որի բռնության ենթարկված երեխայի հայտնաբերումն ու ուղղորդումը ներառում է փոխկապակցված մի շարք գործողություններ, որոնցից 4-րդ ենթակետով որպես շղթայի վերջին գործողություն նշված է՝ բռնության ենթարկված երեխայի տեղափոխում խնամատար ընտանիք կամ երեխայի և ընտանիքի աջակցության կենտրոն կամ ուղղորդում երեխաների խնամքի ցերեկային կենտրոն: Քննարկման ենթակա է «Սոցիալական աջակցության մասին» օրենքի 26-րդ հոդվածի 2-րդ մասով նախատեսված խնամքի տրամադրման մյուս վայրերում (բնակչության սոցիալական պաշտպանության հաստատություններում կամ համայնքային փոքր տներում և այլն) բռնության ենթարկված երեխայի տեղափոխման հարցը: 
	1.Ընդունվել է ի գիտություն:
Նախագծում նշվել են խնամքի կազմակերպման հրատապությունն ապահովող ձևերը, իսկ խնամքի մյուս ձևերը կկազմակերպվեն ընդհանուր կարգով, ինչն այս նախագծի կարգավորման առարկայից դուրս է: Այս նախագծի կարգավորման առարկայից դուրս են նաև բռնության ենթարկված երեխայի կարիքների գնահատման կոնկրետ չափանիշները, խնամքի տեղավորման հետ կապված գործողությունների իրականացման ընթացակարգերը:

	  2. Նախագծի 1-ին կետի 20-րդ ենթակետով որոշման N 1 հավելվածի 17-րդ կետը շարադրվում է նոր խմբագրությամբ, համաձայն որի բռնության ենթարկված երեխայի կարիքների գնահատումն իրականացնում է երեխայի գտնվելու վայրի ԽՀՄ-ի մասնագիտացված սոցիալական ծառայողը, մինչդեռ հարկ է նկատի ունենալ, որ թե «Երեխայի իրավունքների և երեխայի պաշտպանության համակարգի մասին» օրենքում և թե որոշման մյուս կարգավորումներում անդրադարձ է կատարվում մասնագիտացված սոցիալական աշխատողին և ոչ թե ծառայողին:
	2.Ընդունվել է:



